<classify> SERIKALI imeshauriwa kuwekeza fedha nyingi kukisaidia Chuo cha Taifa cha Usafirishaji NIT ili kuzalisha wataalamu wa ndani watakaojenga reli, ujenzi wa viwanja na madereva wa treni na utengenezaji wa mabehewa.Akizungumza katika ziara ya kutembelea miradi mbalimbali inayofanywa na NIT jana jijini Dar es Salaam, Mwenyekiti wa Kamati ya Kudumu ya Bunge ya Miundombinu, Moshi Kakoso amesema chuo hicho kimekuwa kikifanya ubunifu mkubwa utakaoleta mapunduzi kwa maendeleo ya nchi.Kakoso alisema licha ya kazi nzuri wanayoifanya kuzalisha wataalamu katika sekta hiyo, wanakabiliwa na changamoto ya fedha ambayo serikali inapaswa kuitatua.Tukiwekeza fedha nyingi kwa ajili ya ubunifu zinazofanywa hakutakuwa na haja ya kuwapeleka wakufunzi nje ya nchi ili kupata mafunzo badala yake tutakuwa tumezalisha wataalamu wetu wa ndani, alisema Kakoso.Pia alisema endapo watafanya uwekezaji mkubwa utasaidia kupata wataalamu watakaojenga reli ya kati, ujenzi wa meli, kukarabati mabehewa na vichwa vya treni.Aliongeza kuwa wakiwezesha wahandisi wa ndege watajivunia kupata wafanyakazi wenye uelewa wa matengenezo na uendeshaji wa sekta ya anga.Mtaalamu mmoja anayepelekwa nje ya nchi hutumia shilingi milioni 300 hivyo tunapaswa kupunguza gharama kwa sisi wenyewe kuwekeza ili wataalamu wapatikane nchini kuliko kusubiri wanaotoka nje ya nchi ambao gharama yao ni kubwa, alisisitiza.Naibu Waziri wa Ujenzi, Uchukuzi na Mawasiliano anayeshughulikia Uchukuzi na Mawasiliano, Atashasta Nditiye alisema serikali imetoa kipaumbele kwa sekta ya uchukuzi na usafirishaji hivyo zimekuwa tegemezi nchini.Nditiye alisema kupitia chuo hicho pekee Afrika Mashariki na Kikanda, kina malengo makubwa ya kuhakikisha kuwa kinazalisha wataalamu wengi watakaosaidia ujenzi wa reli ya kati, wahudumu ndani ya ndege, wahudumu katika mabehewa na madereva wazuri wa treni.Alisisitiza kuwa serikali imeingia dhamana kutekeleza miradi mikubwa miwili inayofanywa chuoni hapo ambayo ni mkopo wa Benki ya Dunia WB na kutoka China ikiwa na lengo la kuwezesha shule ya mamlaka ya anga.Mkuu wa chuo hicho, Profesa Zacharia Mganilwa alisema miradi hiyo miwili ambayo serikali imewadhamini ni mikopo ya masharti nafuu ambao Benki ya Dunia imetoa Sh bilioni 50.Profesa Mganilwa alisema fedha hizo ni maalumu kwa ajili ya kuwafundisha wataalamu wa anga, marubani, wahandisi, wahudumu wa ndege, wataalamu wa masoko na menejimenti ya anga. Pia alisema mkopo uliotolewa na China ambao ni Sh bilioni 150, unalenga kukisaidia kuwa Chuo Kikuu cha Kikanda kwa kutoa mafunzo ya reli, kuboresha wahandisi wa reli, wahudumu, mawasiliano na menejimenti ya usafiri wa reli ya kisasa.Pia tutatoa mafunzo ya sayansi ya bahari na tumeshapata eneo mkoani Lindi ambako tutakuwa tunajenga meli na kufanya matengenezo.Kwa upande wa usafiri wa anga, wataalamu tunawazalisha kwa gharama nafuu, ameeleza Profesa Mganilwa.Alifafanua kuwa changamoto kubwa iliyopo ni kwamba ili kupata wataalamu katika sekta hizo wanapaswa kupata mafunzo kutoka nje ya nchi lakini kutokana na ufinyu wa bajeti haikidhi mahitaji hayo.  <topic>: KITAIFA 